和觀雪二十韻
作者：韋驤
朝代：宋

paragraphs: 紛紛隨朔吹，及物任洪纖。
足以稱爲瑞，疏哉比撒鹽。
朝飛收羽翼，夜象晦鉤鈐。
農望先知喜，童心豈易厭。
對疑銀界色，啖勝露華甜。
寸隙期皆徧，微埃迥不兼。
豪筵賓酒壯，遠塞虜兵殱。
長坂愁羈旅，空山困隱潛。
塵懷經歲撓，清興此時添。
已變瓊鋪砌，還驚絮撲簾。
扁舟誰念戴，采筆自追淹。
野思生猶淺，詩情雅若爓。
凝眸萬頃白，引袖六花尖。
和寡思琴操，貲高憶酒簾。
江潮雲蓋水，樓閣玉妝簷。
折竹驚寒雀，衰葭擁暮鶼。
冷官饒寂寞，僻邑飬安恬。
坐患凶年久，行憂癘氣漸。
探深評尺咫，均慶及閭閻。
仰恃賢侯德，無勞太史占。